предлог ЗАКОНА

О ИЗМЕНАМА И ДОПУНАМА ЗАКОНА

О БУЏЕТСКОМ СИСТЕМУ

Члан 1.

У Закону о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 - исправка, 108/13, 142/14 и 68/15 - др. закон), у члану 2. тачка 8) речи: „јавна предузећа, фондови и дирекције основани од стране локалне власти који се финансирају из јавних прихода чија је намена утврђена посебним законом;” бришу се.

У тачки 14) речи: „поједини јавни приходи могу се, у складу са законом, у целини или делимично, исказати као наменски приходи;” бришу се.

Тачка 15) мења се и гласи:

„15) **Наменски приходи и примања** су јавни приходи, односно примања чије је коришћење и намена утврђена уговором о донацији, кредиту, односно зајму, као и средства самодоприноса чија се намена утврђује одлуком јединице локалне самоуправе;”.

После тачке 58б) додаје се тачка 58в), која гласи:

„58в) **Родно одговорно буџетирање** представља увођење принципа родне равноправности у буџетски процес, што подразумева родну анализу буџета и реструктурирање прихода и расхода са циљем унапређења родне равноправности;”.

Члан 2.

У члану 4. став 1. тачка на крају замењује се тачком и запетом и додаје се тачка 4), која гласи:

„4) алокацијску ефективност која подразумева распоређивање средстава буџета у складу са принципом родне равноправности.”.

Члан 3.

У члану 27е став 34. број: „2015.” замењује се бројем: „2016.”.

Додаје се став 43, који гласи:

„Изузетно од ст. 29-31. овог члана, у 2016. години пензије се могу повећати за 1,25%, као и плате запослених у:

- Министарству унутрашњих послова и Министарству одбране за 2%;

- установама основног и средњег образовања и ученичког стандарда за 4%;

- установама високог и вишег образовања и студентског стандарда за 2%;

- предшколским установама за 4%;

- установама социјалне и здравствене заштите за 3%.”.

Члан 4.

У члану 28. после става 5. додаје се нови став 6, који гласи:

„Приликом припреме програмског модела буџета дефинишу се родни индикатори учинка, исхода и резултата, којима се приказују планирани очекивани допринос програма, програмске активности или пројекта остваривању родне равноправности.”.

Досадашњи ст. 6. и 7. постају ст. 7. и 8.

Члан 5.

У члану 35. став 2. тачка на крају замењује се тачком и запетом и додаје се тачка 7), која гласи:

„7) начин на који ће корисници у образложењу предлога финансијског плана исказати родну анализу расхода и издатака.”.

Члан 6.

У члану 37. став 2. тачка на крају замењује се тачком и запетом и додаје се тачка 3), која гласи:

„ 3) родну анализу расхода и издатака.”.

Члан 7.

У члану 40. став 2. тачка на крају замењује се тачком и запетом и додаје се тачка 7), која гласи:

„7) начин на који ће се у образложењу исказати родна анализа буџета локалне власти.”.

Члан 8.

У члану 54. после става 7. додају се нови ст. 8. и 9, који гласе:

„Ограничење из става 1. овог члана не примењује се на преузимање обавеза ради подстицања инвестиција у привреди у складу са законом који уређује улагања и законом који уређује опште услове и поступак контроле државне помоћи, у оквиру обима средства исказаног за текућу и наредне две буџетске године у општем делу буџета за текућу годину, укључујући и потребна средства након три фискалне године.

На закључивање уговора из става 8. овог члана сагласност даје Влада, на предлог министарства надлежног за послове привреде.”.

Досадашњи став 8. постаје став 10.

У досадашњем ставу 9, који постаје став 11, речи: „ст. 1-8.” замењују се речима: „ст. 1-10.”.

Члан 9.

У члану 54а став 3. после речи: „оцене” додају се запета и речи: „као и праћење спровођења и извештавање о реализацији”.

Члан 10.

У члану 61. став 9. после речи: „смањење апропријације” додају се речи: „путем преусмеравања”.

У ставу 10. после речи: „промене апропријације” додају се речи: „путем преусмеравања”.

Став 14. мења се и гласи:

„Укупан износ преусмеравања из става 13. овог члана закона, почев од буџета Републике Србије за 2015. годину, не може бити већи од износа разлике између максимално могућег износа средстава текуће буџетске резерве утврђеног овим законом и буџетом одобрених средстава текуће буџетске резерве.”.

Члан 11.

У члану 65. тачка 2) речи: „наменских прихода буџета” замењују се речју: „донација”.

Члан 12.

У члану 69. став 3. речи: „до 2%” замењују се речима: „до 2,5%”.

Члан 13.

У члану 93. тачка 12) мења се и гласи:

„12) прикупља податке о преузетим новчаним обавезама од субјеката јавног сектора у комерцијалним трансакцијама, у смислу закона којим се уређују рокови измирења новчаних обавеза у комерцијалним трансакцијама, које они достављају кроз информациони систем Управе за трезор и на основу тих података, Министарству - Одељењу за буџетску инспекцију, ради вршења надзора, доставља извештаје са подацима о неизмиреним обавезама корисника јавних средстава чији се рачуни воде у припадајућем консолидованом рачуну трезора и обезбеђује преузимање података о неизмиреним обавезама јавних предузећа из информационог система Управе за трезор;”.

Члан 14.

У члану 43. став 2. Закона о изменама и допунама Закона о буџетском систему („Службени гласник РС”, бр. 73/10, 93/12 и 142/14), речи: „за 2015. годину” замењују се речима: „за 2016. годину”.

Члан 15.

У члану 47. став 2. Закона о изменама и допунама Закона о буџетском систему („Службени гласник РС”, бр. 93/12, 62/13 и 63/13 - исправка), речи: „1. јануара 2015. године, уколико” замењују се речју: „кад”.

Члан 16.

Одредбе овог закона које се односе на родно одговорно буџетирање примењиваће се поступним увођењем за поједине кориснике буџетских средстава, а у целини до доношења буџета Републике Србије и буџета локалних власти за 2020. годину.

Члан 17.

Јединице локалне самоуправе су дужне да у року од шест месеци од дана ступања на снагу овог закона ускладе одлуке о буџету са чланом 1. став 1. овог закона.

Члан 18.

Овај закон ступа на снагу наредног дана од дана објављивања у „Службеном гласнику Републике Србије”.

**О Б Р А З Л О Ж Е Њ Е**

1. **УСТАВНИ ОСНОВ**

Уставни основ за доношење овог закона садржан је у одредбама члана 97. став 1. тач. 11, 15, 16. и 17. Устава Републике Србије, којим је, између осталог, утврђено да Република Србија уређује и обезбеђује финансирање остваривања права и дужности Републике Србије утврђених Уставом и законом, финансијску ревизију јавних средстава, надлежност и рад републичких органа, као и друге односе од интереса за Републику, у складу с Уставом.

1. **РАЗЛОЗИ ЗА ДОНОШЕЊЕ ЗАКОНА**

Имајући у виду да је у 2015. години дефинитивно напуштен линијски модел буџетирања, сходно члану 112. Закона о буџетском систему, овим законом створиће се услови за унапређење програмске структуре буџета, пре свега кроз увођење родно одговорног буџетирања на свим нивоима власти.

Наиме, Република Србија је посвећена континуираном подизању квалитетa управљања јавним финансијама које ефективно одговарају на потребе свих њених грађана без обзира на пол.

Родно одговорно буџетирање доприноси побољшању ефективности и транспарентности буџета и програма и омогућава бољи увид у користи које жене и мушкарци имају од буџетских политика.

Родно одговорно буџетирање је примена родне равноправности у буџетском процесу. Оно подразумева укључивање родне равноправности у све буџетске процесе и реструктурирање прихода и расхода са циљем унапређења родне равноправности. То подразумева да се у буџетском процесу узму у обзир потребе и приоритети жена и мушкараца, као и различитих група жена и мушкараца, имајући у виду различите улоге које они/оне имају у породици, на радном месту и у друштву уопште.

На овај начин се чине видљивим места где је дистрибуција државног буџета родно неправична. Циљ је да приоритети жена имају исту тежину као и приоритети мушкараца. На овај начин се средства за јавне трошкове боље усмеравају и ефикасније распоређују уз обезбеђивање родне равноправности.

С обзиром да су у 2015. години мере фискалне консолидације, које је предузела Влада у претходном периоду са циљем очувања стабилности јавних финансија, дале бољи резултат од очекиваног, оцењено је оправданим и економски одрживим да се у 2016. години повећају пензије и плате запосленима у делу јавног сектора.

С друге стране, овим законом предлаже се продужење важења привременог режима забране запошљавања код корисника јавних средстава без сагласности тела Владе до краја 2016. године, с обзиром да је оцењено оправданим очување овог механизма, посебно у контексту примене Закона о начину одређивања максималног броја запослених у јавном сектору.

Поред наведеног измењене су одредбе које се односе на наменске јавне приходе, с обзиром да су технички неспроводиве у контексту измена Закона о изменама и допунама Закона о буџетском систему („Службени гласник РС”, број 93/12).

Наиме, до доношења тог закона, као и ребаланса буџета Републике Србије за 2012. годину, директни буџетски корисници су могли да планирају „издатке из додатних прихода” (извор 04 - Сопствени приходи буџетских корисника, на којем су се исказивали и наменски јавни приходи) у посебном делу закона о буџету Републике Србије, у посебној колони. У случају да су директни буџетски корисници остварили додатне приходе у износу већем од износа исказаног у тој колони, могли су да користе средства остварена из тих додатних прихода до нивоа до кога су та средства и остварена, и то за намене утврђене законом, као и да неутрошена средства у текућој години пренесу у наредну годину.

С обзиром да су изменама Закона о буџетском систему 2012. године ови приходи буџетских корисника укључени у општи приход буџета (извор 01), у циљу обезбеђења ефикасног финансијског планирања и управљање јавним финансијама, као и контроле трошења свих новчаних средстава корисника јавних средстава који су укључени у консолидовани рачун трезора Републике Србије, чиме је испоштовано уставно начело бруто принципа (члан 92. Устава Републике Србије), не постоји могућност преношења неутрошених тих средстава у наредну годину.

1. **ОБЈАШЊЕЊЕ ПОЈЕДИНАЧНИХ РЕШЕЊА У ЗАКОНУ**

**Чланом 1.** овог закона дефинише се појам родног буџетирања и врши измена дефиниције наменских јавних прихода.

**Чл. 2, 4, 5, 6. и 7.** овог закона врши се допуна постојећих одредаба Закона у циљу обезбеђења услова за увођење родно одговорног буџетирања у буџетски процес на свим нивоима власти.

**Чланом 3.** овог закона омогућава се повећање пензија и плата у делу јавног сектора у 2016. години с обзиром да су у 2015. години мере фискалне консолидације, које је предузела Влада у претходном периоду са циљем очувања стабилности јавних финансија, дале бољи резултат од очекиваног, тако да фискални простор дозвољава одступање од посебног фискалног правила које уређује кретање плата и пензија.

Поред наведеног, овим чланом продужено је важење забране запошљавања код корисника јавних средстава, с обзиром да је оцењено оправданим очување механизма контролисаног запошљавање у јавном сектору, посебно у контексту примене Закона о начину одређивања максималног броја запослених у јавном сектору.

**Чланом 8.** овог закона врши се допуна члана 54. Закона, увођењем изузетка за преузимање обавеза везаних за инвестициона улагања у привреду, с обзиром да се ови уговори, по правилу, закључују на више година.

**Чланом 9.** овог закона врши допуна члана 54а, с обзиром да је оцењено да акт Владе чија је израда у току треба да уреди и праћење спровођења и извештавање о реализацији капиталних пројеката.

**Чланом 10.** овог закона врши се прецизирање појединих одредаба члана 61. Закона, које уређују промене у апропријацијама у току године, како би се отклониле недоумице које су се јављале у примени овог члана.

Такође, предлаже се да укупан могући простор преусмеравања у току године, почев од буџета Републике Србије за 2015. годину, буде већи, чиме се омогућава флексибилнији начин преусмеравања у околностима програмског начина планирања буџета.

**Чланом 11.** овог закона врши се измена члана 65. Закона, што је последица предложене измене у члану 1. овог закона, у делу који се односи на дефиницију наменских јавних прихода.

**Чланом 12.** овог закона дефинисано је да се текућа буџетска резерва може определити највише до 2,5% укупних прихода и примања од продаје нефинансијске имовине за буџетску годину.

**Чланом 13.** овог закона врши се усклађивање са Законом о изменама и допуни Закона о роковима измирења новчаних обавеза у комерцијалним трансакцијама („Службени гласник РС”, број 68/15), у делу који се односи на делокруг Управе за трезор.

**Чланом 14.** овог закона предлаже се продужетак рока из члана 43. став 2. Закона о изменама и допунама Закона о буџетском систему („Службени гласник РС”, бр. 73/10, 93/12 и 142/14), с обзиром да је за примену члана 29. тог закона неопходно заузети став у вези са рачуноводственом основом за вођење буџетског рачуноводства (готовинска, обрачунска или модификована), затим у вези начина евидентирања и исказивања имовине, рачуноводствених политика и сл, као и изнаћи решење за превазилажење проблема у вези са извештавањем о програмском буџету који је уведен 2015. године у свим нивоима власти.

**Чланом 15.** овог закона одлаже се укидање сопствених прихода индиректних буџетских корисника док се за то не створе технички услови.

**Чланом 16.** овог закона дефинисан је рок за увођење родног буџетирања у буџетски процес на свим нивоима власти.

**Чланом 17.** овог закона дефинисан је прелазни рок за усклађивање одлука о буџету јединица локалне самоуправе са предложеним законским решењем у члану 1. овог закона, како би се отклониле неправилности приликом исказивања индиректних буџетских корисника у актима у буџету, што је била пракса у претходним годинама.

**Чланом 18.** овог закона прописује се његово ступање на снагу.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

Укупан процењени финансијски ефекат повећања плата и пензија на буџет Републике Србије и финансијске планове организација обавезног социјалног осигурања у 2016. године износи око 11,8 млрд динара.

С друге стране, у 2016. години оствариће ће значајне уштеде у буџету Републике Србије и одлукама у буџету локалних власти кроз спровођење рационализације у складу са Законом о начину одређивања максималног броја запослених у јавном сектору.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Предлаже се доношење овог закона по хитном поступку у складу са чланом 167. Пословника Народне скупштине („Службени гласник РС”, број 20/12 - пречишћен текст), како би се стекли услови за примену предложених законских решења у закону о буџету Републике Србије за 2016. годину, као и у и одлукама о буџету локалне власти за 2016. годину.

**VI. РАЗЛОЗИ ЗА РАНИЈЕ СТУПАЊЕ НА СНАГУ ЗАКОНА**

Предлаже се да овај закон ступи на снагу наредног дана од дана објављивања у „Службеном гласнику Републике Србије”. Нарочито оправдани разлози за раније ступање на снагу овог закона, у смислу члана 196. став 4. Устава Републике Србије, састоје се у потреби да се предложена решења примене у закону о буџету Републике Србије за 2016. годину и одлукама о буџету локалне власти за 2016 годину.

**VII. ПРЕГЛЕД ОДРЕДАБА ЗАКОНА КОЈЕ СЕ МЕЊАЈУ, ОДНОСНО ДОПУЊУЈУ**

**Дефиниције**

**Члан 2.**

Дефиниције које се користе у овом закону имају следеће значење:

1) Закон о буџету Републике Србије јесте закон којим се процењују приходи и примања, те утврђују расходи и издаци за једну или три године (капитални издаци исказују се за три године), а доноси га Народна скупштина; садржи и одредбе битне за извршење тог закона; у случају кад се буџет доноси за три године приходи и примања, расходи и издаци исказују се за сваку годину посебно;

2) Одлука о буџету јесте одлука којом се процењују приходи и примања, те утврђују расходи и издаци за једну или три године (капитални издаци исказују се за три године), а доноси га скупштина аутономне покрајине, односно скупштина општине, односно града или града Београда (у даљем тексту: скупштина локалне власти); садржи и одредбе битне за извршење те одлуке; у случају кад се буџет доноси за три године приходи и примања, расходи и издаци исказују се за сваку годину посебно;

3) Финансијски план јесте акт директног или индиректног корисника буџетских средстава, као и акт организације за обавезно социјално осигурање, који укључује и финансијске планове индиректних корисника средстава организација за обавезно социјално осигурање, израђен на основу упутства за припрему буџета, у складу са смерницама за израду средњорочних планова и пројекцијама средњорочног оквира расхода предвиђених Фискалном стратегијом, који садржи процену обима прихода и примања и обим расхода и издатака за период од једне или три године (капитални издаци исказују се за три године);

4) Јавна средства су средства на располагању и под контролом Републике Србије, локалне власти и организација за обавезно социјално осигурање;

5) Корисници јавних средстава су директни и индиректни корисници буџетских средстава, корисници средстава организација за обавезно социјално осигурање и јавна предузећа основана од стране Републике Србије, односно локалне власти, правна лица основана од стране тих јавних предузећа, правна лица над којима Република Србија, односно локална власт има директну или индиректну контролу над више од 50% капитала или више од 50% гласова у управном одбору, друга правна лица у којима јавна средства чине више од 50% укупних прихода остварених у претходној пословној години, као и јавне агенције и организације на које се примењују прописи о јавним агенцијама;

6) Корисници буџетских средстава су директни и индиректни корисници буџетских средстава Републике Србије, односно локалне власти;

7) Директни корисници буџетских средстава су органи и организације Републике Србије, односно органи и службе локалне власти;

8) Индиректни корисници буџетских средстава јесу: правосудни органи, буџетски фондови; месне заједнице; **~~јавна предузећа, фондови и дирекције основани од стране локалне власти који се финансирају из јавних прихода чија је намена утврђена посебним законом;~~** установе основане од стране Републике Србије, односно локалне власти, над којима оснивач, преко директних корисника буџетских средстава, врши законом утврђена права у погледу управљања и финансирања;

9) Корисници средстава организација за обавезно социјално осигурање су организације за обавезно социјално осигурање и корисници средстава Републичког фонда за здравствено осигурање (здравствене и апотекарске установе чији је оснивач Република Србија, односно локална власт);

10) Ванбуџетски фондови обухватају правна лица основана законом која се финансирају из специфичних пореза, наменских доприноса и непореских прихода;

11) Централни ниво државе обухвата све субјекте који су одговорни за пружање, претежно, нетржишних услуга и прерасподелу дохотка и богатства на нивоу земље као целине; обухвата буџет Републике Србије и ванбуџетске фондове, укључујући и фондове социјалног осигурања;

12) Општи ниво државе обухвата све субјекте који су одговорни за пружање, претежно, нетржишних услуга и прерасподелу дохотка и богатства на свим нивоима државе; обухвата буџет Републике Србије, буџете локалних власти, ванбуџетске фондове, укључујући и фондове социјалног осигурања на свим нивоима власти, као и нетржишне и непрофитне институције које су контролисане и финансиране од стране државе на свим нивоима власти;

13) Јавни сектор је део националне економије који обухвата општи ниво државе, као и нефинансијска предузећа под контролом државе (јавна предузећа) која се примарно баве комерцијалним активностима;

14) Јавни приходи су сви приходи остварени обавезним плаћањима пореских обвезника, правних и физичких лица која користе одређено јавно добро или јавну услугу, као и сви други приходи које остварују корисници буџетских средстава и средстава организација за обавезно социјално осигурање; **~~поједини јавни приходи могу се, у складу са законом, у целини или делимично, исказати као наменски приходи~~**~~;~~

14а) Општи приходи буџета су приходи којима се финансира јавна потрошња и који немају претходно утврђену намену;

15) **~~Наменски приходи су јавни приходи чије је коришћење и намена утврђена законом~~****Наменски приходи и примања су јавни приходи, односно примања чије је коришћење и намена утврђена уговором о донацији, кредиту, односно зајму, као и СРЕДСТВА самодоприносА чија се намена утврђује одлуком јединице локалне самоуправе;**

16) брисана („Службени гласник РС”, бр. 93/12)

17) Порески приходи су врста јавних прихода које држава прикупља обавезним плаћањима пореских обвезника без обавезе извршења специјалне услуге заузврат;

18) Непорески приходи су врста јавних прихода који се наплаћују правним или физичким лицима за коришћење јавних добара (накнаде), пружање одређене јавне услуге (таксе), због кршења уговорних или законских одредби (пенали и казне) као и приходи који се остваре употребом јавних средстава;

18а) Јавна добра су природна богатства чије је коришћење уређено посебним законом, као и добра која су посебним законом утврђена као добра од општег интереса и добра у општој употреби;

18б) Јавне услуге су све услуге које су корисници јавних средстава у складу са законом обавезни да пружају правним и физичким лицима;

19) Примања државе су средства која држава остварује продајом нефинансијске и финансијске имовине и задуживањем;

20) Јавни расходи су расходи за робе, услуге и друга давања које држава обезбеђује без директне и непосредне надокнаде;

21) Издаци државе су издаци државе за набавку нефинансијске и финансијске имовине и отплату кредита;

21а) Капитални пројекти су пројекти изградње и капиталног одржавања зграда и грађевинских објеката инфраструктуре од интереса за Републику Србију, односно локалну власт, укључујући услуге пројектног планирања које су саставни део пројекта, обезбеђивање земљишта за изградњу, као и пројекти који подразумевају улагања у опрему, машине и другу нефинансијску имовину, а у функцији су јавног интереса;

22) Порески расходи су олакшице и ослобођења од стандардне пореске структуре, који умањују износ наплаћених прихода и који се могу уводити само законима којима се уводи одговарајући порез;

23) Буџет је свеобухватан план прихода и примања и план расхода и издатака, организован у два одвојена рачуна: а) рачун прихода и примања остварених по основу продаје нефинансијске имовине и расхода и издатака за набавку нефинансијске имовине и б) рачун финансирања; буџет је основни документ економске политике Владе;

24) Буџетски суфицит, односно дефицит је разлика између укупног износа прихода и примања остварених по основу продаје нефинансијске имовине и укупног износа расхода и издатака за набавку нефинансијске имовине;

25) Укупни фискални суфицит, односно укупни фискални дефицит је буџетски суфицит, односно буџетски дефицит коригован за трансакције у имовини и обавезама које су извршене у циљу спровођења јавних политика; примања остварена приватизацијом имају третман финансијске имовине и укључују се у рачун финансирања; субвенције дате у форми кредита, или набавке финансијске имовине сматрају се расходима;

25а) Фискална политика представља одлуке које доносе или радње које спроводе органи власти у вези са јавним приходима и примањима и расходима и издацима и акумулацијом јавне имовине и обавеза са циљем утицања на привредна кретања и остваривање циљева фискалне политике;

25б) Циљеви фискалне политике означавају прецизне нумерички исказане циљне вредности главних фискалних агрегата које Влада настоји да оствари у буџету;

25в) Антициклична фискална политика подразумева да је фискални дефицит већи од циљног у годинама када је стопа раста бруто домаћег производа (у даљем тексту: БДП) мања од потенцијалне, док је у годинама када је стопа раста БДП већа од потенцијалне, фискални дефицит мањи од циљног или се остварује суфицит;

25г) Потенцијална стопа раста БДП је највећа стопа раста која може бити достигнута у одређеном периоду, без повећања стопе инфлације;

25д) Фискални принципи означавају принципе одговорног фискалног управљања;

25ђ) Фискалне процедуре садрже израду, подношење и објављивање извештаја, прогноза, оцена и саопштења прописаних овим законом;

25е) Фискални ризици су краткорочна и средњорочна одступања фискалних променљивих у односу на вредности које су предвиђене у буџету, финансијским или другим извештајима или пројекцијама јавних финансија;

25ж) Фискална правила представљају постављање ограничења на фискалну политику, како би се ојачала буџетска дисциплина, побољшала координација између различитих нивоа власти и смањила несигурност када је у питању будућа фискална политика;

25з) Фискални савет је независан орган који се образује са циљем да унапреди културу фискалне одговорности у Републици Србији, и то независном анализом фискалне политике и подстицањем стручних расправа о фискалној политици;

25и) Фискална стратегија је документ у коме се наводе циљеви фискалне политике Владе и даје оцена одрживости фискалне политике, који Влада подноси Народној скупштини;

25ј) Фискална одрживост означава могућност спровођења дате фискалне политике у дужем временском периоду, без значајнијих промена у пореској политици или расходима и издацима;

25к) Извештај о оствареном напретку је додатак Фискалној стратегији који садржи остварене резултате предвиђене фискалне политике у Фискалној стратегији који је усвојен у претходној фискалној години;

26) Консолидација је исказивање прихода и примања и расхода и издатака више међусобно повезаних буџета и ванбуџетских фондова, као да се ради о јединственом субјекту; да би се избегло двоструко рачунање, консолидацијом се искључују међусобни трансфери између истих, као и између различитих нивоа власти;

27) Консолидовани буџет централне државе је буџет након искључивања међусобних трансфера између различитих субјеката на централном нивоу власти, како би се избегло двоструко рачунање, при чему се принципи за утврђивање резултата за буџет Републике Србије примењују и на консолидовани буџет централне државе;

28) Консолидовани буџет опште државе је буџет након искључивања међусобних трансфера између различитих субјеката на истом нивоу власти, као и између различитих нивоа власти, при чему се принципи за утврђивање резултата за буџет Републике Србије примењују и на консолидовани буџет опште државе; ово је реални индикатор финансијске позиције државе, прихода, расхода и задужености;

29) Консолидовани биланс града, односно града Београда је биланс укупних прихода и примања и укупних расхода и издатака буџета града, односно града Београда и буџета градских општина у његовом саставу, који доноси надлежни орган града, односно града Београда и доставља министарству надлежном за послове финансија (у даљем тексту: Министарство) у року од петнаест дана од дана доношења одлуке о буџету града, односно града Београда;

30) Ребаланс буџета је промена закона о буџету Републике Србије, односно одлуке о буџету локалне власти у току буџетске године, којом се мења, односно допуњује буџет, а ребаланс финансијског плана организације за обавезно социјално осигурање промена финансијског плана којом се у току буџетске године, мења, односно допуњује финансијски план;

31) Апропријација је од стране Народне скупштине, односно скупштине локалне власти, законом о буџету Републике Србије, односно одлуком о буџету локалне власти, дато овлашћење Влади, односно надлежном извршном органу локалне власти, за трошење јавних средстава до одређеног износа и за одређене намене за буџетску годину, односно износ средстава утврђен у финансијском плану организације за обавезно социјално осигурање за одређене намене; стална апропријација је апропријација у буџету којом се обавезно утврђују средства на име отплате дуга и датих гаранција; апропријације за индиректне кориснике буџетских средстава се исказују збирно по врстама индиректних корисника и наменама средстава у оквиру раздела директног корисника који је, у буџетском смислу, одговоран за те индиректне кориснике буџетских средстава;

32) Рачун финансирања обухвата примања од продаје финансијске имовине и задуживања, те издатке за набавку финансијске имовине и за отплату кредита и зајмова;

33) Финансијска имовина обухвата новчана средства, потраживања, акције и уделе у капиталу правних лица, хартије од вредности и друга улагања у правна лица;

34) Задуживање представља уговарање кредита, односно издавање хартија од вредности, у складу са посебним законом;

35) Државна гаранција је инструмент осигурања којим Република Србија гарантује испуњење обавеза за које се даје гаранција;

36) Задуживање због текуће ликвидности представља уговарање краткорочних кредита, односно емитовање краткорочних државних хартија од вредности за финансирање привремене неликвидности буџета, настале услед неуравнотежених кретања у приходима и расходима и издацима током извршења буџета;

37) Преузимање обавеза представља ангажовање средстава од стране корисника буџетских средстава по основу правног акта, за које се, у моменту ангажовања, очекује да представљају готовински трошак, непосредно или у будућности;

38) Плаћања означавају све трансакције које имају за резултат смањење стања финансијских средстава на рачунима;

39) Систем консолидованог рачуна трезора је обједињени рачун динарских и девизних средстава консолидованих рачуна трезора Републике Србије и трезора локалне власти, преко којег се врше плаћања између корисника буџетских средстава, средстава организација за обавезно социјално осигурање и других корисника јавних средстава који су укључени у консолидовани рачун трезора, с једне стране и субјеката који нису обухваћени системом консолидованог рачуна трезора, с друге стране, обрачунавају међубанкарска плаћања и води код Народне банке Србије;

40) Консолидовани рачун трезора Републике Србије је обједињени рачун динарских и девизних средстава корисника средстава буџета Републике Србије, корисника средстава организација за обавезно социјално осигурање и других корисника јавних средстава који су укључени у консолидовани рачун трезора Републике Србије, а који се отвара Републици Србији и води у Управи за трезор;

41) Консолидовани рачун трезора локалне власти је обједињени рачун динарских и девизних средстава припадајућих корисника средстава буџета локалне власти и других корисника јавних средстава који су укључени у консолидовани рачун трезора локалне власти, а који се отвара локалној власти и води у Управи за трезор;

42) Главна књига трезора је пословна књига скупа свих рачуна која се води по систему двојног књиговодства, у којој се систематски обухватају стања и евидентирају све промене на имовини, обавезама, капиталу, приходима и расходима;

43) брисана („Службени гласник РС”, број 73/10)

44) Трансферна средства су средства која се из буџета Републике Србије, односно буџета локалне власти преносе буџету на другом нивоу власти, буџету на истом нивоу власти и организацијама за обавезно социјално осигурање, као и између организација за обавезно социјално осигурање за доприносе за осигурање;

45) Донација је наменски бесповратан приход, који се остварује на основу писаног уговора између даваоца и примаоца донације;

46) Финансијска помоћ Европске уније су средства Европске уније која се користе за намене и спроводе према правилима утврђеним споразумима између Републике Србије и Европске уније;

47) Финансирање учешћа Републике Србије у спровођењу финансијске помоћи Европске уније је финансијско учешће Републике Србије у спровођењу програма финансијске помоћи Европске уније које се може обезбедити из различитих извора финансирања;

48) Државна помоћ је сваки стварни или потенцијални јавни расход или умањено остварење јавног прихода, којим се кориснику државне помоћи, на селективан начин, омогућава повољнији положај на тржишту у односу на конкуренте, чиме се нарушава или постоји опасност од нарушавања конкуренције на тржишту;

49) Подрачун је евиденциони рачун корисника буџетских средстава и корисника средстава организација за обавезно социјално осигурање, односно трансакциони рачун других корисника јавних средстава, и то динарских и девизних средстава, који се отвара у оквиру припадајућег консолидованог рачуна трезора, а води се у Управи за трезор;

50) Систем управљања јавним финансијама представља скуп активности и поступака усмерених на успостављање финансијског јединства у евидентирању прихода и примања и расхода и издатака и извршавању расхода и издатака корисника средстава буџета Републике Србије, односно локалне власти, чиме се обезбеђују интегритет буџетског система и буџетски циљеви;

50а) Систем управљања јавним средствима представља скуп активности и поступака усмерених на јединствено планирање, располагање, евидентирање и извештавање о јавним средствима, која користе и којима располажу корисници јавних средстава;

51) Систем извршења буџета, као део система управљања јавним финансијама, обухвата процесе и поступке који се спроводе електронском комуникацијом са Управом за трезор, а којима се извршавају расходи и издаци корисника средстава буџета Републике Србије, односно локалне власти, утврђени законом о буџету, односно одлуком о буџету, као и расходи и издаци тих корисника у периоду привременог финансирања;

51а) Управљачка одговорност је обавеза руководилаца свих нивоа код корисника јавних средстава да све послове обављају законито, поштујући принципе економичности, ефективности, ефикасности и јавности, као и да за своје одлуке, поступке и резултате одговарају ономе који их је именовао или им пренео одговорност;

51б) Интерна финансијска контрола у јавном сектору је свеобухватни систем мера за управљање и контролу јавних прихода, расхода, имовине и обавеза, који успоставља Влада кроз организације јавног сектора са циљем да су управљање и контрола јавних средстава, укључујући и стране фондове, у складу са прописима, буџетом, и принципима доброг финансијског управљања, односно ефикасности, ефективности, економичности и отворености;

51в) Финансијско управљање и контрола је систем политика, процедура и активности које успоставља, одржава и редовно ажурира руководилац организације, а којим се управљајући ризицима обезбеђује уверавање у разумној мери да ће се циљеви организације остварити на правилан, економичан, ефикасан и ефективан начин;

51г) Интерна ревизија је активност која пружа независно објективно уверавање и саветодавна активност, са сврхом да допринесе унапређењу пословања организације; помаже организацији да оствари своје циљеве, тако што систематично и дисциплиновано процењује и вреднује управљање ризицима, контроле и управљање организацијом;

52) Закон о завршном рачуну буџета Републике Србије је акт којим Народна скупштина за сваку буџетску годину утврђује укупно остварене приходе и примања и расходе и издатке, финансијски резултат буџета Републике Србије (буџетски дефицит или суфицит) и рачун финансирања;

53) Одлука о завршном рачуну буџета локалне власти је акт којим скупштина локалне власти за сваку буџетску годину утврђује укупно остварене приходе и примања и расходе и издатке и финансијски резултат буџета локалне власти (буџетски дефицит или суфицит) и рачун финансирања;

54) Одлука о завршном рачуну организације за обавезно социјално осигурање је акт којим надлежни орган организације за обавезно социјално осигурање за сваку буџетску годину утврђује укупно остварене приходе и примања и расходе и издатке, финансијски резултат организације за обавезно социјално осигурање (буџетски дефицит или суфицит) и рачун финансирања;

55) Консолидовани извештај града, односно града Београда је консолидовани извештај завршног рачуна буџета града, односно града Београда и завршних рачуна буџета градских општина у његовом саставу, који саставља орган надлежан за послове финансија града, односно града Београда и подноси Управи за трезор;

56) Консолидовани извештај Републичког фонда за здравствено осигурање је консолидовани извештај завршног рачуна Републичког фонда за здравствено осигурање и финансијских извештаја о извршењу прихода и примања и расхода и издатака корисника средстава тог фонда, који саставља Републички фонд за здравствено осигурање и подноси Управи за трезор;

57) Консолидовани извештај Републике Србије је консолидовани извештај завршног рачуна буџета Републике Србије, завршних рачуна организација за обавезно социјално осигурање, консолидованог извештаја Републичког фонда за здравствено осигур, завршних рачуна буџета аутономних покрајина, завршних рачуна буџета општина и консолидованих извештаја градова и града Београда, који Влада доставља Народној скупштини ради информисања;

57а) **брисана („Службени гласник РС”, број 68/15)**

58) Програм је скуп мера које корисници буџетских средстава спроводе у складу са својим кључним надлежностима и утврђеним средњорочним циљевима. Састоји се од независних, али тесно повезаних компонената - програмских активности и/или пројеката. Утврђује се и спроводи од стране једног или више корисника буџетских средстава и није временски ограничен;

58а) Програмска активност је текућа и континуирана делатност корисника буџетских средстава, која није временски ограничена. Спровођењем програмске активности се постижу циљеви који доприносе достизању циљева програма. Утврђује се на основу уже дефинисаних надлежности корисника буџетских средстава и мора бити део програма;

58б) Пројекат је временски ограничен пословни подухват корисника буџетских средстава чијим спровођењем се постижу циљеви пројекта, односно програма;

**58в)** **Родно одговорно буџетирање представља увођење принципа родне равноправности у буџетски процес, што подразумева родну анализу буџета и реструктурирање прихода и расхода са циљем унапређења родне равноправности;**

59) Средњорочни план је свеобухватни план буџетског корисника који садржи детаљну разраду свих програма, пројеката и програмских активности за буџетску годину са пројекцијама за наредне две године, према утврђеним средњорочним циљевима и приоритетима, који служи и као основа за израду образложења финансијског плана тог корисника и израђује се у складу са упутством за припрему буџета;

60) Средњорочни оквир расхода је саставни део Фискалне стратегије, којим Влада утврђује укупни обим расхода буџета Републике у складу са утврђеним приоритетним областима финансирања; обезбеђује свеукупну фискалну дисциплину и транспарентност процеса планирања буџета и представља основ за дефинисање средњорочних обима за планирање и израду финансијских планова буџетских корисника.

**Буџетски циљеви**

**Члан 4.**

(1) Буџетски систем треба да оствари следеће циљеве, и то:

1) укупну фискалну одрживост и контролу, која подразумева спровођење политика без значајних измена у консолидованом билансу сектора државе, уз свеобухватну контролу укупних буџетских средстава, кроз успостављање ограничења на расходе и издатке који су загарантовани законом, како на укупном нивоу, тако и на нивоу корисника буџетских средстава;

2) алокацијску ефикасност која подразумева могућност успостављања приоритета унутар буџета, распоређивање средстава у складу са приоритетима Владе унутар буџета, као и могућност пребацивања средстава са старих на нове или са мање продуктивних на више продуктивне приоритете;

3) техничку или оперативну ефикасност која подразумева коришћење буџетских средстава и могућност њихове примене са што нижим трошковима;

**4) алокацијску ефективност која подразумева распоређивање средстава буџета у складу са принципом родне равноправности.**

(2) Буџетски систем обезбеђује свеобухватне, релевантне и поуздане информације о раду Владе.

(3) Приоритетни буџетски циљеви у припреми и извршењу буџета су и макроекономска стабилност, ниска инфлација, економски развој, подстицање регионалног развоја и смањење финансијског ризика Републике Србије.

(4) Приликом припреме и извршења буџета морају се поштовати принципи ефикасности, економичности, ефективности, јавности, потпуности, тачности и јединствене буџетске класификације.

**Фискална правила**

**Члан 27е**

(1) Фискална правила односе се на општи ниво државе и она могу бити општа и посебна.

(2) Општим фискалним правилима одређује се циљни средњорочни фискални дефицит, као и максимални однос дуга према БДП са циљем да се обезбеди дугорочна одрживост фискалне политике у Републици Србији.

(3) Посебна фискална правила одређују кретање плата и пензија, као и начин обухвата јавних инвестиција при рачунању фискалног дефицита и јавних расхода и издатака у периоду од 2011. до 2016. године.

(4) Општа фискална правила су:

1) циљни годишњи фискални дефицит износиће у средњем року 1% БДП;

2) дуг општег нивоа државе, не укључујући обавезе по основу реституције, неће бити већи од 45% БДП.

(5) Фискални дефицит ће бити мањи од циљног или ће се остваривати фискални суфицит у годинама када је стопа раста БДП већа од потенцијалне, док ће се у годинама када је стопа раста мања од потенцијалне, остваривати фискални дефицит који је већи од циљног дефицита.

(6) Да би се обезбедило да стварни фискални дефицит у средњем року буде једнак циљном, а да се истовремено омогући реализација антицикличне фискалне политике, примениће се следећа формула за одређивање горње границе фискалног дефицита у години т:

д т = д т-1 - а(д т-1-д\*) - б(г т-г\*)

где су са д т и д т-1 означени дефицити у годинама т и т-1, д\* је циљни фискални дефицит који је одређен на нивоу од 1% БДП, г т је реална стопа раста БДП у години т, а г\* је потенцијална средњорочна реална стопа раста БДП.

(7) Дефицит у формули је изражен у процентима од БДП, док су стопе раста БДП изражене у процентима.

(8) Коефицијент прилагођавања а показује брзину којом се стварни дефицит приближава циљном дефициту, а коефицијент б показује колико фискални дефицит у години т одступа од циљног дефицита услед одступања стопе раста БДП у години т од потенцијалне стопе раста БДП.

(9) У периоду од 2011. до 2014. године нумеричка вредност коефицијената је одређена на нивоу а=0,3 и б=0,4 док је потенцијална стопа раста БДП, г\*=4%.

(10) Почев од 2015. године нумеричку вредност коефицијената а и б, као и потенцијалну стопу раста БДП одредиће Фискални савет и она ће важити у периоду који не може бити краћи од три године.

(11) Дуг општег нивоа државе обухвата директни дуг општег нивоа државе и издате гаранције општег нивоа државе (индиректни дуг), према домаћим и страним повериоцима.

(12) Уколико дуг општег нивоа државе, без дуга по основу реституције, пређе 45% БДП, Влада је дужна да Народној скупштини, заједно са буџетом за наредну годину, поднесе и програм за смањење дуга у односу на БДП.

(13) Фискални савет подноси Народној скупштини образложено мишљење о Владином програму за смањења дуга, а представник Фискалног савета образлаже мишљење у Народној скупштини.

(14) Влада је обавезна да предлог закона којим се уређује питање реституције усклади са принципима фискалне одговорности.

(15) Фискални савет подноси Народној скупштини образложено мишљење о томе да ли су одредбе које се односе на обештећење старих власника у новцу или преко емисије државних хартија од вредности у складу са принципима фискалне одговорности, а представник Фискалног савета образлаже мишљење у Народној скупштини.

(16) Посебна фискална правила обезбеђују да се смањење фискалног дефицита у односу на БДП, највећим делом оствари преко смањења текућих јавних расхода.

(17) Циљ посебних фискалних правила је и да се промени структура јавне потрошње у правцу смањења текућих расхода и повећања јавних инвестиција.

(18) Појединачне плате и пензије у децембру 2010. године повећаће се за 2%.

(19) У априлу 2011. године, плате и пензије ускладиће се стопом раста потрошачких цена у претходна три месеца.

(20) У октобру 2011. године, плате и пензије ускладиће се збиром стопе раста потрошачких цена у претходних шест месеци и половине стопе реалног раста БДП у претходној години, уколико је тај раст позитиван.

(21) У априлу 2012. године, плате и пензије ускладиће се збиром стопе раста потрошачких цена у претходних шест месеци и половине стопе реалног раста БДП у претходној години, уколико је тај раст позитиван.

(22) У октобру 2012. године, плате и пензије повећаће се за 2%.

(23) У априлу 2013. године, плате и пензије повећаће се за 2%.

(24) У октобру 2013. године плате и пензије повећаће се за 0,5%.

(25) У априлу 2014. године плате и пензије повећаће се за 0,5%.

(26) У октобру 2014. године плате и пензије повећаће се за 1%.

(27) У случају да се до 1. јула 2014. године не донесе пропис којим ће се уредити уједначавање нивоа плата, односно зарада запослених у јавном сектору, неће се вршити усклађивање плата и пензија у складу са ставом 26. овог члана.

(28) Принципи одговорног фискалног управљања налажу свођење расхода за плате и пензије на одржив ниво, тако да ће се тежити томе да учешће плата општег нивоа државе у БДП буде до 7%, односно учешће пензија у БДП до 11%.

(29) Повећање плата и пензија може се вршити само у години у којој се на основу одговарајућих планских докумената надлежних органа очекује, односно процењује да ће учешће плата општег нивоа државе у БДП да буде до 7%, односно учешће пензија у БДП до 11%, и то највише два пута годишње, али тако да очекивано учешће плата општег нивоа државе, односно пензија у БДП након усклађивања не буде изнад наведених процената.

(30) Од априла се плате, односно пензије могу повећати максимално до збира стопе раста потрошачких цена у претходних шест месеци и дела стопе реалног раста БДП у претходној години изнад 3%, а од октобра се могу повећати максимално до стопе раста потрошачких цена у претходних шест месеци.

(31) Уколико су испуњени услови за усклађивање плата, односно пензија из ст. 28. и 29. овог члана, о повећању плата, односно пензија, као и о проценту тог повећања одлучује Влада, на предлог Министарства.

(32) Одредбе ст. 28-31. овог члана примењују се након 2014. године.

(33) Усклађивање плата и пензија примењује се на обрачун и исплату плата за наведени месец.

(34) Корисници јавних средстава не могу заснивати радни однос са новим лицима ради попуњавања слободних, односно упражњених радних места до 31. децембра **~~2015.~~** **2016.** године.

(35) Изузетно од става 34. овог члана, радни однос са новим лицима може се засновати уз сагласност тела Владе, на предлог надлежног министарства, односно другог надлежног органа, уз претходно прибављено мишљење Министарства.

(36) Укупан број запослених на одређено време због повећаног обима посла, лица ангажованих по уговору о делу, уговору о привременим и повременим пословима, преко омладинске и студентске задруге и лица ангажованих по другим основама, код корисника јавних средстава, не може бити већи од 10% укупног броја запослених.

(37) Изузетно од става 36. овог члана, број запослених на одређено време због повећаног обима посла, лица ангажованих по уговору о делу, уговору о привременим и повременим пословима, преко омладинске и студентске задруге и лица ангажованих по другим основама, код корисника јавних средстава, може бити већи од 10% укупног броја запослених, уз сагласност тела Владе, на предлог надлежног министарства, односно другог надлежног органа, уз претходно прибављено мишљење Министарства.

(38) Актом Владе ближе ће се уредити поступак за прибављање сагласности из ст. 35. и 37. овог члана.

(39) Приликом израчунавања дефицита консолидоване опште државе за 2011. годину, расходи и издаци не укључују део укупних јавних инвестиција који је већи од 4% БДП, а у периоду од 2012. до 2015. године део јавних инвестиција који је већи од 5% БДП.

(40) Део јавних инвестиција изнад највиших нивоа, за који је дозвољено повећати дефицит консолидоване опште државе у складу са општим фискалним правилом, не сме да буде већи од 2% БДП.

(41) Фискални савет ће у сарадњи са Државном ревизорском институцијом дати мишљење о томе да ли је обухват јавних инвестиција у складу са рачуноводственим стандардима.

(42) Примена посебних фискалних правила не може да угрози општа фискална правила утврђена у складу са овим законом.

**(43)** **Изузетно од ст. 29-31. овог члана, у 2016. години пензије се могу повећати за 1,25%, као и плате запослених у:**

**- Министарству унутрашњих послова и Министарству одбране за 2%;**

**- установама основног и средњег образовања и ученичког стандарда за 4%;**

**- установама високог и вишег образовања и студентског стандарда за 2%;**

**- предшколским установама за 4%;**

**- установама социјалне и здравствене заштите за 3%.**

**Припрема буџета и финансијских планова**

**Члан 28.**

(1) Буџет се састоји из општег дела и посебног дела.

(2) Општи део буџета обухвата:

1) рачун прихода и расхода и нето набавку нефинансијске имовине (разлика продаје и набавке нефинансијске имовине); буџетски суфицит, односно дефицит;

2) укупни фискални суфицит, односно укупни фискални дефицит;

3) рачун финансирања, односно предлог за коришћење суфицита, а у случају дефицита - изворе за његово финансирање исказане и квантификоване појединачно по врстама извора;

4) преглед очекиваних средстава из финансијске помоћи Европске уније;

5) процену неопходних финансијских средстава за финансирање учешћа Републике Србије у спровођењу развојне помоћи Европске уније;

6) процену укупног новог задужења, односно раздужења Републике Србије у току буџетске године;

7) процену укупног износа нових гаранција Републике Србије током буџетске године;

8) преглед планираних капиталних издатака буџетских корисника за текућу и наредне две буџетске године;

9) сталну и текућу буџетску резерву.

(3) Посебни део буџета исказује финансијске планове директних корисника буџетских средстава, према принципу поделе власти на законодавну, извршну и судску.

(4) Финансијски планови из става 3. овог члана укључују расходе и издатке директног корисника буџетских средстава, у складу са економском, функционалном и класификацијом према изворима финансирања, дефинисаним у члану 29. овог закона.

(5) Посебни део буџета може бити исказан по програмској класификацији којом се приказују циљеви, очекивани резултати, активности и средства потребна за остваривање наведених циљева.

**(6) Приликом припреме програмског модела буџета дефинишу се родни индикатори учинка, исхода и резултата, којима се приказујУ планирани очекивани допринос програма, програмске активности или пројекта остваривању родне равноправности.**

(7) Финансијски план организације за обавезно социјално осигурање састоји се од општег и посебног дела, утврђен на начин који прописује министар.

(8) Изузетно од става 3. овог члана, посебан део буџета Републике Србије који се односи на расходе и издатке Безбедносно-информативне агенције и њених индиректних корисника исказује се у укупном износу, без навођења апропријација из финансијског плана.

**Упутство за припрему буџета Републике Србије**

**Члан 35.**

(1) По доношењу Фискалне стратегије, Министарство доставља директним корисницима средстава буџета Републике Србије упутство за израду средњорочних и финансијских планова за припрему буџета Републике Србије.

(2) Упутство из става 1. овог члана садржи:

1) основне економске претпоставке и смернице за припрему предлога финансијског плана буџетског корисника и нацрта буџета Републике Србије;

2) обим средстава који може да садржи предлог финансијског плана директног корисника средстава буџета Републике Србије за буџетску годину, са пројекцијама за наредне две фискалне године, утврђеним средњорочним обимом расхода из Фискалне стратегије;

3) смернице за припрему средњорочних планова директних корисника средстава буџета Републике Србије;

4) смернице и захтеве за образложење, средњорочну квантификацију и процену ефеката нових политика и инвестиционих приоритета;

5) поступак и динамику припреме буџета Републике Србије и предлога финансијских планова директних корисника средстава буџета Републике Србије;

6) начин на који ће корисници у предлогу финансијског плана исказати расходе и издатке;

**7)** **начин на који ће корисници у образложењу предлога финансијског плана исказати родну анализу расхода и издатака.**

**Предлог финансијског плана директних корисника средстава буџета Републике Србије**

**Члан 37.**

(1) На основу упутства за припрему нацрта буџета Републике и средњорочних планова, директни корисници буџетских средстава израђују предлог средњорочног и финансијског плана.

(2) Предлог финансијског плана из става 1. овог члана обухвата:

1) расходе и издатке за трогодишњи период, исказане по буџетској класификацији;

2) детаљно писано образложење расхода и издатака, као и извора финансирања;

**3) родну анализу расхода и издатака.**

(3) Предлог финансијског плана буџетског корисника подноси се у износу једнаком износу обима средстава прве године средњорочног оквира расхода, дефинисаног у Фискалној стратегији.

(4) Делови предлога финансијског плана из става 2. овог члана састоје се из писаног објашњења, које обухвата и образложење, средњорочну квантификацију и процену ефеката нових политика и инвестиционих приоритета, на основу Упутства за припрему буџета Републике и средњорочних планова корисника средстава Републике Србије и финансијског захтева.

**Упутство за припрему буџета локалне власти**

**Члан 40.**

(1) По добијању Фискалне стратегије, локални орган управе надлежан за финансије доставља директним корисницима средстава буџета локалне власти упутство за припрему буџета локалне власти.

(2) Упутство из става 1. овог члана садржи:

1) основне економске претпоставке и смернице за припрему нацрта буџета локалне власти;

2) опис планиране политике локалне власти;

3) процене прихода и примања и расхода и издатака буџета локалне власти за буџетску и наредне две фискалне године;

4) обим средстава који може да садржи предлог финансијског плана директног корисника средстава буџета локалне власти за буџетску годину, са пројекцијама за наредне две фискалне године;

5) смернице за припрему средњорочних планова директних корисника средстава буџета локалних власти;

6) поступак и динамику припреме буџета локалне власти и предлога финансијских планова директних корисника средстава буџета локалне власти;

**7) начин на који ће се у образложењу исказати родна анализа буџета локалне власти.**

**Одговорност за преузете обавезе**

**Члан 54.**

(1) Обавезе које преузимају директни, односно индиректни корисници буџетских средстава и корисници средстава организација за обавезно социјално осигурање морају одговарати апропријацији која им је одобрена за ту намену у тој буџетској години.

(2) Изузетно од става 1. овог члана, корисници из става 1. овог члана могу преузети обавезе по уговору који се односи на капиталне издатке и захтева плаћање у више година, на основу предлога министарства надлежног за послове финансија, односно органа надлежног за послове финансија, уз сагласност Владе, надлежног извршног органа локалне власти, односно управног одбора организације за обавезно социјално осигурање за обавезе које се финансирају из средстава обавезног социјалног осигурања.

(3) У случају из става 2. овог члана корисници могу преузети обавезе по уговору само за капиталне пројекте у складу са предвиђеним средствима из прегледа планираних капиталних издатака буџетских корисника за текућу и наредне две буџетске године у општем делу буџета за текућу годину, односно финансијском плану организације за обавезно социјално осигурање, укључујући и потребна средства до завршетка капиталних пројеката, односно након три фискалне године.

(4) Корисници су обавезни да, пре покретања поступка јавне набавке за преузимање обавеза по уговору за капиталне пројекте из става 3. овог члана, прибаве сагласност надлежног органа из става 2. овог члана.

(5) Ограничење из става 1. овог члана не примењује се на обавезе повезане са задуживањем државе и са управљањем јавним дугом, као и на обавезе по основу међународних споразума.

(6) Изузетно од става 1. овог члана, корисници из тог става могу преузети обавезе по уговорима који, због природе расхода, захтевају плаћање у више година, под условом да пре покретања поступка јавне набавке имају обезбеђен део средстава за обавезе које доспевају у тој буџетској години, као и да прибаве писану сагласност Министарства, локалног органа управе надлежног за финансије, односно управног одбора организације за обавезно социјално осигурање за обавезе које ће доспевати и бити укључене у финансијски план за наредне две године.

(7) Влада ће, на предлог Министарства, ближе уредити критеријуме за утврђивање природе расхода и услове и начин прибављања сагласности из става 6. овог члана.

**(8) Ограничење из става 1. овог члана не примењује се на преузимање обавеза ради подстицања инвестиција у привреди у складу са законом који уређује улагања и законом који уређује опште услове и поступак контроле државне помоћи, у оквиру обима средства исказаног за текућу и наредне две буџетске године у општем делу буџета за текућу годину, укључујући и потребна средства након три фискалне године.**

**(9) На закључивање уговора из става 8. овог члана сагласност даје Влада, на предлог министарства надлежног за послове привреде.**

(10) Обавезе преузете у складу са одобреним апропријацијама, а неизвршене у току године, преносе се и имају статус преузетих обавеза и у наредној буџетској години извршавају се на терет одобрених апропријација за ту буџетску годину.

(11) Преузете обавезе и све финансијске обавезе из ~~ст. 1-8.~~ **СТ. 1-10.** овог члана морају бити извршене искључиво на принципу готовинске основе са консолидованог рачуна трезора, осим ако је законом, односно актом Владе предвиђен другачији метод.

**Оцена капиталних пројеката**

**Члан 54а**

(1) У поступку предлагања средњорочних приоритета јавних инвестиција, односно у поступку припреме буџета локалне власти, буџетски корисници су обавезни да, у роковима предвиђеним буџетским календаром, Министарству, односно локалном органу управе надлежном за финансије, доставе предлоге капиталних пројеката након спроведене оцене капиталних пројеката.

(2) Одредба става 1. овог члана сходно се примењује на организације за обавезно социјално осигурање.

(3) Влада ће, на предлог Министарства, ближе уредити садржину, начин припреме и оцене, **као и праћење спровођења и извештавање о реализацији** капиталних пројеката.

**Промене у апропријацијама у току године**

**Члан 61.**

(1) У случају да се у току године обим пословања или овлашћења директног, односно његовог индиректног корисника буџетских средстава промени, износ апропријација издвојених за активности тог корисника повећаће се, односно смањити.

(2) Ако се обим пословања или овлашћења директног, односно његовог индиректног корисника буџетских средстава из става 1. овог члана повећа, средства ће се обезбедити из текуће буџетске резерве.

(3) У случају оснивања новог директног, односно индиректног корисника буџетских средстава, средства за његово пословање или овлашћења обезбеђују се из текуће буџетске резерве.

(4) Ако корисник буџетских средстава престане да постоји, а његови задаци нису пренети на другог корисника буџетских средстава, неискоришћена средства се преносе у текућу буџетску резерву и могу се користити за намене за које је предвиђено коришћење средстава сталне буџетске резерве.

(5) Ако се у току године од једног директног, односно индиректног корисника буџетских средстава образује више директних, односно индиректних корисника, неискоришћена средства распоређена том кориснику преносе се у текућу буџетску резерву и распоређују новообразованим директним, односно индиректним корисницима буџетских средстава.

(6) Одлуку о промени у апропријацијама из ст. 1-5. овог члана и о коришћењу средстава текуће буџетске резерве доноси Влада, односно надлежни извршни орган локалне власти.

(7) Директни корисник буџетских средстава, уз одобрење министра, односно локалног органа управе надлежног за финансије, може извршити преусмеравање апропријације одобрене на име одређеног расхода и издатка који се финансира из општих прихода буџета у износу до 5% [3]вредности апропријације за расход и издатак чији се износ умањује.

(8) Преусмеравање апропријација из става 7. односе се на апропријације из прихода из буџета, док се из осталих извора могу мењати без ограничења, с тим што корисник буџетских средстава, који оствари приходе и примања чији износи нису могли бити познати у поступку доношења буџета, подноси захтев органу управе надлежном за финансије за отварање, односно повећање одговарајуће апропријације за извршавање расхода и издатака из свих извора финансирања, осим из извора 01 - Приходи из буџета.

(9) У случају да се у току године изврши повећање, односно смањење апропријације **путем преусмеравања**, та апропријација се накнадном променом не може смањити, односно повећати.

(10) У случају ребаланса буџета, за износ извршене промене апропријације **путем преусмеравања** до ребаланса умањује се укупан износ могуће промене вредности апропријације, утврђен применом процента из става 7. овог члана.

(11) Организација за обавезно социјално осигурање, на основу одлуке директора организације за обавезно социјално осигурање, може вршити преусмеравање апропријација одобрених на име одређеног расхода и издатка у износу од 5% вредности апропријације за расход и издатак чији се износ умањује, а изузетно и преко 5% за трошкове здравствене заштите.

(12) Апропријације се не могу преносити између законодавне, извршне и судске власти.

(13) Ако у току године дође до промене околности која не угрожава утврђене приоритете унутар буџета, Влада, односно надлежни извршни орган локалне власти, доноси одлуку да се износ апропријације који није могуће искористити, пренесе у текућу буџетску резерву и може се користити за намене које нису предвиђене буџетом или за намене за које нису предвиђена средства у довољном обиму.

(14) ~~Укупан износ преусмеравања из става 13. овог члана не може бити већи од износа разлике између буџетом одобрених средстава текуће буџетске резерве и половине максимално могућег износа средстава текуће буџетске резерве утврђеног овим законом.~~ **Укупан износ преусмеравања из става 13. овог члана закона, почев од буџета Републике Србије за 2015. годину, не може бити већи од износа разлике између максимално могућег износа средстава текуће буџетске резерве утврђеног овим законом и буџетом одобрених средстава текуће буџетске резерве.**

(15) У обрачун максимално могућег износа средстава текуће буџетске резерве утврђеног овим законом на годишњем нивоу не укључује се износ средстава настао као последица примене става 1, у делу који се односи на пренос овлашћења, и ст. 4. и 5. овог члана.

**Финансирање буџетског фонда и обавезе које проистичу из буџетског фонда**

**Члан 65.**

Буџетски фонд се финансира из:

1) апропријација обезбеђених у оквиру буџета за текућу годину;

2) ~~наменских прихода буџета~~ **ДОНАЦИЈА**;

3) других јавних прихода.

**Текућа буџетска резерва**

**Члан 69.**

(1) У оквиру буџета део планираних прихода не распоређује се унапред, већ се задржава на име текуће буџетске резерве.

(2) Средства текуће буџетске резерве користе се за непланиране сврхе за које нису утврђене апропријације или за сврхе за које се у току године покаже да апропријације нису биле довољне.

(3) Текућа буџетска резерва опредељује се највише ~~до 2%~~ **до 2,5%** укупних прихода и примања од продаје нефинансијске имовине за буџетску годину.

(4) Влада, односно надлежни извршни орган локалне власти, доноси на предлог министра, односно локалног органа управе надлежног за финансије, решење о употреби текуће буџетске резерве.

(5) Средства текуће буџетске резерве распоређују се на директне кориснике буџетских средстава током фискалне године.

(6) Изузетно од одредаба ст. 1-5. овог члана, средства текуће резерве буџета Републике Србије могу се користити и за извршавање обавеза буџета локалне власти услед смањеног обима прихода буџета локалне власти.

**Дужности и одговорности трезора Републике Србије**

**Члан 93.**

Управа за трезор обавља следеће послове:

1) финансијско планирање, које обухвата:

- пројекције прилива и одлива средстава буџета Републике Србије у току буџетске године на кварталном, месечном и дневном нивоу;

- дефинисање лимита плаћања;

- пројектовање потребних износа новчаних средстава на кварталном и месечном нивоу ради финансирања дефицита и отплате доспелих дугова и планирање одржања адекватног нивоа ликвидности током буџетске године;

2) управљање финансијским средствима Републике Србије, које обухвата:

- управљање ликвидношћу путем управљања новчаним средствима на консолидованом рачуну трезора Републике Србије и девизним средствима Републике Србије;

- извршење буџета и припрему периодичних извештаја о извршавању буџета;

- пласирање слободних новчаних средстава;

- смањење изложености финансијским ризицима кроз употребу финансијских деривата;

- разраду поступака за наплату примања преко банкарског система;

- управљање осталим финансијским средствима (акцијама, обвезницама, потраживањима итд.) и финансијским дериватима;

3) процена и управљање финансијским ризицима везаним за операције управљања ликвидношћу буџета, и то:

- креирање модела за мерење и управљање финансијским ризицима;

- припрему периодичних извештаја о утицају финансијских ризика на ликвидност буџета Републике Србије;

4) анализа финансијских тржишта;

5) контрола расхода и издатака, која обухвата одобравање плаћања до висине утврђених апропријација;

6) извештавање о извршењу програмског дела буџета;

7) буџетско рачуноводство и извештавање, које обухвата:

- рачуноводствене послове за евидентирање плаћања и примања, вођење дневника, главне књиге за све приходе и примања и расходе и издатке по корисницима буџетских средстава и међународне донације и друге видове помоћи;

- финансијско извештавање;

- припрему аката којима се регулише рачуноводствена методологија, укључујући систем буџетских класификација, правила буџетског рачуноводства и израду захтева у погледу интерног и екстерног извештавања;

8) успоставља, развија и одржава информациони систем Управе за трезор, укључујући систем за управљање јавним финансијама Републике Србије, односно локалне власти, као и пратеће подсистеме, регистре, пројекте и остала решења информационе технологије, која произлазе из надлежности Управе за трезор и других послова поверених Управи за трезор и управља тим системом;

9) послови у вези јавних плаћања који обухватају вођење евиденција и обављање послова у оквиру система консолидованог рачуна трезора, и то:

- вођење списка корисника јавних средстава и вођење евиденције свих корисника јавних средстава који су укључени и који нису укључени у систем консолидованог рачуна трезора, вођење евиденције правних лица корисника буџетских средстава и вођење других евиденција утврђених посебним прописима;

- отварање и вођење евиденција о рачунима за уплату јавних прихода;

- распоређивање уплаћених јавних прихода на одговарајуће подрачуне различитих нивоа власти, у складу са законом;

- отварање и вођење подрачуна корисника јавних средстава који су укључени у систем консолидованог рачуна трезора и корисника јавних средстава који нису укључени у систем консолидованог рачуна трезора, као и осталих правних субјеката који не припадају јавном сектору;

- вођење девизних рачуна корисника средстава буџета Републике Србије, корисника средстава буџета локалне власти, корисника средстава организација за обавезно социјално осигурање, као и других корисника јавних средстава који су укључени у систем консолидованог рачуна трезора;

- вођење других рачуна, у складу са законом и другим прописима;

- извештавање дневно, недељно и месечно на основу података из евиденција Управе за трезор;

- пријем, контрола и обрада налога за плаћања корисника јавних средстава који су укључени у систем консолидованог рачуна трезора;

- контрола извршења апропријација применом система извршења буџета Републике Србије, односно локалне власти;

- издавање налога за плаћања на терет подрачуна корисника јавних средстава који су укључени у систем консолидованог рачуна трезора, на основу закона и добијених овлашћења, исправке грешака и наплата услуга;

- извршење принудне наплате са рачуна корисника буџетских средстава;

- обављање готовинских исплата корисника јавних средстава који су укључени у систем консолидованог рачуна трезора;

- пријем готовинских уплата физичких лица на име измиривања обавеза по основу јавних прихода и обавеза према корисницима јавних средстава;

- повраћај више или погрешно наплаћених буџетских прихода;

- унутрашња контрола обављања платног промета у оквиру система консолидованог рачуна трезора;

- вођење фискалне статистике за јавна финансијска средства, на основу података које достављају корисници јавних средстава, у складу са прописом који доноси министар;

- праћење ликвидности корисника јавних средстава који су укључени у систем консолидованог рачуна трезора и давање података о томе, сагласно важећим прописима;

10) прима обавештење од локалног органа управе надлежног за финансије о извршеном инвестирању средстава на домаћем финансијском тржишту новца;

11) прима обавештења од корисника буџетских средстава о намери преузимања обавеза, о преузимању обавеза и предвиђеним условима и роковима плаћања, као и о свакој промени која се тиче износа, рокова и услова плаћања;

12) ~~врши надзор над роковима измирења новчаних обавеза у комерцијалним трансакцијама између корисника средстава буџета Републике Србије, чији се рачуни воде у консолидованом рачуну трезора и привредних субјеката, у комерцијалним трансакцијама у којима су ти корисници дужници;~~ **прикупља податке о преузетим новчаним обавезама од субјеката јавног сектора у комерцијалним трансакцијама, у смислу закона којим се уређују рокови измирења новчАних обавеза у комерцијалним трансакцијама, које они достављају кроз информациони систем Управе за трезор и на основу тих података, Министарству - Одељењу за буџетску инспекцију, ради вршења надзора, доставља извештаје са подацима о неизмиреним обавезама корисника јавних средстава чији се рачуни воде у припадајућем консолидованом рачуну трезора и обезбеђује преузимање података о неизмиреним обавезама јавних предузећа из информационог система Управе за трезор;**

13) **брисана („Службени гласник РС”, број 68/15)**

14) врши централизовани обрачун примања запослених, изабраних, постављених и ангажованих лица код корисника јавних средстава буџета Републике Србије, који обухвата:

- обрачун зарада, односно плата, увећања зарада, односно додатака на плату, накнада, као и других примања;

- одржавање и чување базе података о запосленима, изабраним, постављеним и ангажованим лицима, који се односе на њихова примања;

15) обавља друге послове из надлежности Министарства, које одреди министар.

**Закон о изменама и допунама Закона о буџетском систему   
(„Службени гласник РС”, бр.73/10, 93/12 и 142/14)**

Члан 43. ﻿

Одредбе члана 2. став 1, став 3, у делу који се односи на Извештај о фискалној стратегији (нове тач. 25и) и 25к)), ст. 5. и 7, члана 4, члана 15, у делу који се односи на Извештај о фискалној стратегији (нови чл. 27в, 27г, 27д, 27ђ и 27и) и чл. 16, 17, 18, 28, 40. и 41. овог закона, примењиваће се од 1. јануара 2011. године.

Одредбе члана 29. овог закона примењиваће се почев од подношења завршног рачуна буџета Републике Србије, завршног рачуна буџета локалне власти и завршног рачуна организација за обавезно социјално осигурање ~~за 2015. годину~~ **ЗА 2016. ГОДИНУ**.

Одредбе овог закона којима се утврђује надлежност Фискалног савета, у делу који се односи на Извештај о фискалној стратегији, припрему буџета и завршног рачуна буџета, као и на припрему и достављање мишљења, анализа, процена и других аката надлежним органима, примењиваће се од 1. јануара 2011. године.

Подзаконски акт из члана 30. овог закона донеће се у року од 60 дана од дана ступања на снагу овог закона, подзаконски акти из чл. 4, 5, 32, 33. и 34. овог закона донеће се у року од шест месеци од дана ступања на снагу овог закона, а подзаконски акт из члана 29. овог закона донеће се до 31. децембра 2011. године.

**Закон о изменама и допунама Закона о буџетском систему   
(„Службени гласник РС”, бр. 93/12, 62/13 и 63/13 - исправка)**

**Члан 47.**

(1) Даном ступања на снагу овог закона престају да важе одредбе закона и других прописа којима се уређује припадност сопствених прихода корисника буџетских средстава и корисника средстава организација за обавезно социјално осигурање.

(2) Изузетно од става 1. овог члана, одредбе закона којима се уређује коришћење и расподела сопствених прихода које остваре установе основане од стране Републике Србије, односно локалне власти, над којима оснивач, преко директних корисника буџетских средстава, врши законом утврђена права у погледу управљања и финансирања, укључујући и заводе за извршење кривичних санкција, као и корисници средстава организација за обавезно социјално осигурање, престају да важе ~~1. јануара 2015. године, уколико~~ **КАД** се за то створе технички услови.

(3) Изузетно од ст. 1. и 2. овог члана, приходи по основу наплате судских такси, као и приходи које својом делатношћу остваре високообразовне и научне установе и установе културе чији су оснивачи Република Србија и органи локалне власти,, задржавају карактер сопствених прихода и користе се за намене утврђене посебним законом.

(4) Приходи које остваре организационе јединице Министарства одбране и Војске Србије, које се баве делатношћу истраживања, едукације, развоја, модернизације, ремонта, производње и промета, испитивања, контроле квалитета и кодификације наоружања и војне опреме, као и метролошком делатношћу, задржавају карактер сопствених прихода, с тим што у 2013. години представљају општи приход буџета Републике Србије.

(5) Министар ближе уређује начин извештавања о уплати и коришћењу сопствених прихода корисника из ст. 2, 3. и 4. овог члана.

**самосталне одредбе закона**

**Члан 16.**

**Одредбе овог закона које се односе на родно одговорно буџетирање примењиваће се поступним увођењем за поједине кориснике буџетских средстава, а у целини до доношења буџетА Републике Србије и буџета локалних власти за 2020. годину.**

**Члан 17.**

**Јединице локалне самоуправе су дужне да у року од шест месеци од дана ступања на снагу овог закона ускладе одлуке о буџету са чланом 1. став 1. овог закона.**

**Члан 18.**

**Овај закон ступа на снагу наредног дана од дана објављивања у „Службеном гласнику Републике Србије”.**

ИЗЈАВA О УСКЛАЂЕНОСТИ ПРОПИСА

СА ПРОПИСИМА ЕВРОПСКЕ УНИЈЕ

1. Орган државне управе, односно други овлашћени предлагач прописа

**Овлашћени предлагач: Владa**

**Обрађивач прописа: Министарство финансија**

2. Назив прописа

**Предлог закона о изменама и допунама Закона о буџетском систему**

3. Усклађеност прописа с одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране ("Службени гласник РС", број 83/08) (у даљем тексту: Споразум), односно с одредбама Прелазног споразума о трговини и трговинским питањима између Европске заједнице, са једне стране, и Републике Србије, са друге стране ("Службени гласник РС", број 83/08) (у даљем тексту: Прелазни споразум):

а) Одредба Споразума и Прелазног споразума која се односе на нормативну садржину прописа,

**Не постоје релевантне одредбе Споразума и Прелазног споразума**

б) Прелазни рок за усклађивање законодавства према одредбама Споразума и Прелазног споразума,

**Нема**

в) Оцена испуњености обавезе које произилазе из наведене одредбе Споразума и Прелазног споразума,

/

г) Разлози за делимично испуњавање, односно неиспуњавање обавеза које произилазе из наведене одредбе Споразума и Прелазног споразума,

/

д) Веза са Националним програмом за усвајање правних тековина Европске уније.

/

4. Усклађеност прописа са прописима Европске уније:

а) Навођење одредби примарних извора права Европске уније и оцене усклађености са њима,

/

б) Навођење секундарних извора права Европске уније и оцене усклађености са њима,

/

в) Навођење осталих извора права Европске уније и усклађеност са њима,

/

г) Разлози за делимичну усклађеност, односно неусклађеност,

/

д) Рок у којем је предвиђено постизање потпуне усклађености прописа са прописима Европске уније.

/

5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права Европске уније са којима је потребно обезбедити усклађеност, потребно је образложити ту чињеницу. У овом случају, није потребно попуњавати Табелу усклађености прописа. Табелу усклађености није потребно попуњавати и уколико се домаћим прописом не врши пренос одредби секундарног извора права Европске уније већ се искључиво врши примена или спровођење неког захтева који произилази из одредбе секундарног извора права (нпр. Предлогом одлуке о изради стратешке процене утицаја биће спроведена обавеза из члана 4. Директиве 2001/42/ЕЗ, али се не врши и пренос те одредбе директиве).

**Не постоје прописи са којима је потребно обезбедити усклађеност**

6. Да ли су претходно наведени извори права Европске уније преведени на српски језик?

/

7. Да ли је пропис преведен на неки службени језик Европске уније?

**Није преведен**

8. Учешће консултаната у изради прописа и њихово мишљење о усклађености.

/